Title: ประกาศ ก.ศป.เรื่อง แนวทางพิจารณาเกี่ยวกับจริยธรรมในการหาเสียง

ประกาศ ก.ศป.
เรื่อง
แนวทางพิจารณาเกี่ยวกับจริยธรรมในการหาเสียง[๑]

โดยที่จริยธรรมตุลาการศาลปกครองกำหนดให้ตุลาการศาลปกครองไม่กระทำการใด
ๆ
อันมีลักษณะเป็นการหาเสียงเพื่อจูงใจให้ผู้ใดลงคะแนนหรืองดเว้นลงคะแนนเลือกตนเองหรือบุคคลหนึ่งบุคคลใดเป็นกรรมการหรืออนุกรรมการใด
ๆ  ดังนั้น ก.ศป.
จึงกำหนดแนวทางพิจารณาเกี่ยวกับจริยธรรมในการหาเสียงของข้าราชการตุลาการศาลปกครองไว้
ดังต่อไปนี้

ข้อ
๑  ในประกาศนี้ การหาเสียง หมายความว่า การกระทำใด ๆ
อันมีลักษณะเป็นการจูงใจให้ผู้ใดลงคะแนนหรืองดเว้นลงคะแนนแก่ตนเองหรือบุคคลอื่นเพื่อเป็นคณะกรรมการตุลาการศาลปกครอง
(ก.ศป.) คณะกรรมการบริหารศาลปกครอง (ก.บ.ศป.) และคณะกรรมการข้าราชการฝ่ายศาลปกครอง
(ก.ขป.)

ข้อ ๒  ข้าราชการตุลาการศาลปกครองที่กระทำการดังต่อไปนี้ให้ถือว่าเป็นการหาเสียงตามข้อ
๑
(๑)
การกระทำใด ๆ อันเป็นการผูกมัดให้เลือกตนเองหรือผู้อื่น
เว้นแต่การแนะนำตัวตามวิธีการตามข้อ ๓
(๒)
จัดทำ ให้ เสนอให้ หรือสัญญาว่าจะให้ประโยชน์ใด ๆ
ไม่ว่าจะโดยตรงหรือโดยอ้อมแก่ข้าราชการตุลาการศาลปกครอง
(๓) โฆษณาหาเสียงไม่ว่าจะโดยตรงหรือโดยอ้อม เช่น บอกกล่าว
แจกแผ่นพับ แผ่นปลิวเสนอตัวใช้โทรศัพท์ หรือส่งข้อความ สัญลักษณ์
หรือรูปภาพ ผ่านสื่ออิเล็กทรอนิกส์ หรือสื่ออื่น ๆ
ในทำนองเดียวกัน
(๔)
เลี้ยงหรือรับจะจัดเลี้ยงผู้ใดเพื่อการหาเสียง
(๕)
อาศัยตำแหน่งหน้าที่โดยเจตนาสร้างความนิยมเพื่อให้ได้มาซึ่งคะแนนเสียง
(๖)
ปรากฏตัวตามงานราชการต่าง ๆ โดยไม่มีอำนาจหน้าที่เพื่อการหาเสียง
(๗) หลอกลวง ใส่ร้าย หรือจูงใจให้ไม่เลือก
หรือเข้าใจผิดในความนิยมของผู้มีสิทธิรับเลือก

ข้อ
๓  ให้สำนักงานศาลปกครองเป็นหน่วยงานกลางในการแนะนำตัว
มีหน้าที่เผยแพร่ประวัติการรับราชการและผลงานของผู้มีสิทธิได้รับเลือกที่มีความประสงค์ให้เผยแพร่ข้อมูลแก่ผู้มีสิทธิเลือกอย่างเสมอภาค
รวดเร็ว และเป็นธรรม

ข้อ
๔  ให้นำประกาศนี้ไปใช้กับการหาเสียงเป็นกรรมการหรืออนุกรรมการใด
ๆ ในราชการศาลปกครองด้วยโดยอนุโลม

ประกาศ
ณ วันที่ ๑๒ ตุลาคม พ.ศ. ๒๕๖๐
ปิยะ  ปะตังทา
ประธานศาลปกครองสูงสุด
ประธานกรรมการตุลาการศาลปกครอง

ปุณิกา/อัญชลี/จัดทำ
๖
พฤศจิกายน ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๑๖ ก/หน้า ๓๖/๓ พฤศจิกายน ๒๕๖๐